চালুক্য রাজবংশের যথার্থ প্রতিষ্ঠাতা তথা প্রথম সার্বভৌম রাজা ছিলেন প্রথম পুলকেশী। তার রাজধানী ছিল বাদামী (বর্তমান বিজাপুর, কর্ণাটক)। তার পুত্র দ্বিতীয় পুলকেশী ৬১০ খ্রিষ্টাব্দে চালুক্য রাজসিংহাসনে আরোহণ করেন। দ্বিতীয় পুলকেশী ৬৪২ খ্রিষ্টাব্দ পর্যন্ত রাজত্ব করেছিলেন। ৬৩৫ খ্রিষ্টাব্দে তিনি সম্রাট হর্ষবর্ধনকে যুদ্ধে পরাস্ত করেছিলেন। পল্লবরাজ প্রথম মহেন্দ্রবর্মণও তার হস্তে পরাজিত হন। ৫৪৩ খ্রিষ্টাব্দ থেকে ৭৫৭ খ্রিষ্টাব্দ পর্যন্ত কাবেরী ও নর্মদা নদীর মধ্যবর্তী ভূখণ্ডে চালুক্যরা রাজত্ব করে। তাদের রাজত্বকালে বিশেষ চালুক্য স্থাপত্যশৈলীর উন্মেষ ঘটেছিল। পট্টডকল, আইহোল ও বাদামীতে চালুক্যরাজারা একাধিক প্রসিদ্ধ স্মারক নির্মাণ করেন। এই সকল মন্দিরের স্থাপত্যে বেসর স্থাপত্যশৈলীর বিবর্তন লক্ষিত হয়।

বেঙ্গীর চালুক্যরা পূর্ব চালুক্য নামে পরিচিত ছিল। বাদামীর চালুক্যদের সমসাময়িক কালেই তারা দক্ষিণ ভারতের পূর্ব উপকূলভাগের বর্তমান বিজয়ওয়াড়া (অন্ধ্রপ্রদেশ) অঞ্চলে রাজত্ব করত। দ্বিতীয় পুলকেশীর ভ্রাতা কুব্জ বিষ্ণুবর্ধন পূর্ব চালুক্য রাজবংশ প্রতিষ্ঠা করেন। প্রায় পাঁচশো বছর পূর্ব চালুক্যরা রাজত্ব চালায়। তারা ছিল চোলদের সহকারী।

বাদামীর চালুক্য
পল্লব
স্বাধীনোত্তর যুগ
ইসলামি রাজ্যগুলির উত্থান